L-orgni tal-Knisja Parrokkjali ta' Marsaxlokk  Read in English . Saru r-restawr u l-konservazzjoni fuq l-orgni tas-Santwarju tal-Madonna ta' Pompej f'Marsaxlokk permezz ta' konfinanzjament ta' fondi Ewropej. Fi stqarrija, l-Arċidjoċesi ta' Malta u s-Segretarjat Parlamentari għall-Fondi Ewropej qalu li dan sewa €47,000 bi 80% tal-fondi ġejjin mill-Unjoni Ewropea. L-orgni sarlu restawr estensiv fit-teknika tal-orgni u fl-intonazzjoni ħalli l-ħoss tiegħu jkun jista' jerġa' jitgawda mill-Maltin u t-turisti. Matul ir-restawr, it-tastiera kif ukoll il-pajpijiet u l-valvijiet ġew imnaddfa mill-ħmieġ u ġew irranġati l-ħsarat li seħħew matul l-aħħar 70 sena. L-orgni kellu jinħatt f'diversi biċċiet u xi partijiet tal-injam kellhom isiru mill-ġdid. Dan ix-xogħol ta' restawr sar permezz tal-ħidma li twettaq il-Fondazzjoni għall-Patrimonju Kulturali tal-Arċidjoċesi ta' Malta. L-orgni, tad-ditta Ġermaniza Werner Bosch, kien installat fl-1954 fil-gallarija fuq id-daħla tal-bieb prinċipali tas-santwarju, u jintuża regolarment fil-funzjonijiet reliġjużi. L-Isqof Awżiljarju Joseph Galea Curmi u s-Segretarju Parlamentari għall-Fondi Ewropej Stefan Zrinzo Azzopardi ħabbru dan l-proġett lejlet l-festa tal-Madonna ta' Pompej. Preżenti għall-konferenza kien hemm is-Segretarju Amministrattiv tal-Arċidjoċesi ta' Malta Michael Pace Ross u l-Kappillan ta' Marsaxlokk Dun Luke Seguna. Aqra iktar: Fondi Ewropej għar-restawr tal-koppla taż-Żurrieq Waqt l-inawgurazzjoni , l-Isqof Galea-Curmi tenna li dan x-xogħol ta' restawr sar b' mod metikoluż u kien jirrikjedi ħafna attenzjoni u paċenzja. L-Isqof Awżiljarju rringrazzja lill-poplu Xlukkajr tal-kontribut tiegħu, lis-Segretarjat Parlamentari għall-Fondi Ewropej, u lil dawk kollha involuti b'mod professjonali. Is-Segretarju Parlamentari, Stefan Zrinzo Azzopardi, kompla li dan r-restawr huwa parti minn proġett ferm akbar li jinkludi numru ta' lokalitajiet oħra madwar Malta u Għawdex bil-għan li ssir konservazzjoni, protezzjoni u promozzjoni tal-wirt kulturali reliġjuż tagħhom. Kurja – knisja.mt/ritratti Fil-parroċċa ta' Marsaxlokk bħalissa qed jiġu rrestawrati wkoll il-pittura ta' San Andrija mill-artist Giuseppe Bonnici u l-pittura tal-Familja Mqaddsa ta' Giuseppe Calì, li huma wkoll finanzjati b'fondi tal-Unjoni Ewropea. Fl-2019: Filmat: Jibda r-restawr fi 15-il parroċċa minn fondi Ewropej